
    Giliran haiwan memburu manusia.
_kod alam sudah berubah_


    Hook

    Saat serakah dijulang berkah, garis pun merekah—kod alam berubah. Fitnah dan khianat dinormalisasi; yang suci tergantung tanpa tali. Di nyala lampu mewah, bayang memerhati; membentuk lembaga sendiri. Ia diam—bangkit—berdiri; gelap dan hitam seperti hati.


    Blurb

    STANO-EX—Algojo Digital—diaktifkan, dan nama pertama yang dipilih ialah Leqiu: 'tikus makmal' penerokaan angkasa bertiket sehala. Di bumi, kesuburan melampau menyalakan ketamakan; manusia dan haiwan saling memburu. Tiada tempat pijak yang benar-benar selamat. Arahan mesin jelas: pergi, cari bintang. Tetapi jika tangan yang sama mendarat, bukankah kita menulis semula kehancuran? Leqiu harus memilih—mengkhianati 'ibu besi' yang membesarkannya, atau menghentikan algojo digital sebelum generasi seterusnya mengulang kiamat.

BAB 1:  GEMA DUNIA.

Langit bukan lagi biru. Ia ungu tua, menyala seperti luka bernanah di hujung petang. Dari celah awan bergumpal rendah, cahaya senja menembus bagai tombak tajam, digoda terang warna buah-buahan. Sebesar kepala, badan, atau separuh saiz meja makan. Daun raksasa meliputi hampir seluruh bumi. Bunga besar saiz dua meter tumbuh bebas di tepi bukit, hampir semuanya sedap dan boleh dimakan, menjulang dengan warna warni berkilauan.

Sebahagian buah  gugur, membusuk dalam kolam air jernih berbau manis tapi memualkan. Pokok menjalar hingga ke puncak bangunan tinggal, melilit menara komunikasi yang dah tak bernyawa.

_Bumi ini bukan mati, tapi terlalu hidup._

Tiada yang tahu bagaimana semua bermula. Seperti mimpi buruk yang terlalu cantik. Cerita turun temurun mengisahkan “mutasi bakteria dalam tanah dari komet yang melintas orbit bumi tujuh dekad lalu”. Tapi rekod tiada langsung tentang kejadian. Maklumat sejarah 100 tahun kebelakang ‘hilang’ —  lebih tepat, dipadam.

Di sebuah pondok kaca atas pokok di hutan bahagian selatan, tergantung papan kayu bertulis INDAHI No.62. Seorang nenek tua berkebaya lusuh duduk di kerusi rotan sambil ditemani cucunya.

Di tangan si nenek, seikat daun teh  — di jari, seutas cincin lama dengan ukiran tradisional jawi.

“Dulu… dunia ni hampir musnah. Bukan sebab perang. Tapi sebab monster — yang masih timbulkan mimpi ngeri kepada mereka yang pernah menyaksikan,” katanya perlahan, suaranya parau.

Si cucu memegang patung kecil robot di tangan, mengangkat kepala. “Monster macam mana, nek?”

“Entahlah macam apa, mereka minum tasik hingga kering, menjarah separuh suku umat manusia. Orang terselamat.. yang naik ke gunung.. hanya  berharap dan berdoa beramai ramai . Tapi… tak lama. Semua monster dari mimpi ngeri itu mati sendiri lepas dua bulan. Tanpa sebab. Tiba-tiba... bumi terus subur,buah besar, haiwan gemuk-gemuk.”

“Kenapa tak ada buku cerita pasal monster — mimpi ngeri tu?” soal si cucu lagi.

“Sebab sejarah sebenar dah dikubur, sayang. Dikambus dalam lumpur, macam… propaganda..”

Di atas pondok mereka, angin menyapu bumbung dan membuat bunyi dengung. halus saja getarnya. Lantai kaca ditutup kain gelap.

Di bawah, segalanya subur melampau — kentang sebesar bayi, jagung sepanjang lengan. Manusia tak mampu tangani. Tumbuhan terlalu meliar.

Hasil bumi walau melimpah ruah tapi diklaim—kerajaan, atau puak bawah tanah. Tiada tempat bebas. kalau dipungut,  ada yang datang malam-malam, ugut atau musnahkan.

Ssshhhrrk— daun raksasa bergeser.  Neneknya, yang sedang menajamkan mata berhenti sejenak. Bunyinya bukan lagi seperti daun, tetapi kulit tebal diseret di atas tanah. Adi memeluk patungnya lebih erat.

KRAKK! Bunyi seperti tulang raksasa dipatahkan. Pondok bergetar sekelip. Patung robot hampir terlucut dari tangan Adi.

Nenek angkat jari ke bibir. “Diam. Nafas perlahan lahan.”

Bunyi mengerikan muncul di bawah, seakan ratusan kaki kecil sedang mencabik-cabik tanah di bawah.. Adi menelan air liur.

“Haiwan pun berubah,” bisik nenek, bibir hampir tak bergerak. “Tikus sebesar kucing. Kucing sebesar serigala. Serigala… lebih bijak daripada sepatutnya. Mereka hidup normal sampai bertembung dengan manusia. Lepas itu—mimpi ngeri.”

Mata Adi terbeliak. Dia merangkak perlahan ke arah kain tebal yang menutupi lantai kaca di tengah pondok. Kain itu sedikit terselak.. Sebelum neneknya sempat menghalang, Adi mengintai ke bawah. Dalam kegelapan, dia nampak kelibat kaki-kaki yang terlalu banyak untuk dikira, bergerak serentak cuba memanjat batang pokok dan mencakar tanah di bawah..

“Adi!” bisik neneknya tegas. Dengan satu gerakan pantas, dia menyapu kain kembali menutup lantai kaca—tepat sebelum “benda” itu sempat mendongak.

Untuk menenangkan cucu, nenek meneruskan, suara serendah helaan, “Masih ada yang cantik sudi dengan manusia… macam rama-rama.”

“Tapi burung… kuda… rusa?” balas Adi, tersekat.

“Ya,” nenek menangkis cepat. “Hampir semua yang mengejar, mereka gigit sampai kita tak bangun—tapi hanya bila terserempak manusia. Dalam ni, kita selamat.”

Bunyi di bawah lantai beransur-ansur menjauh—perlahan—dan akhirnya hilang. Adi melepaskan nafas yang lama ditahan.

Srrrkk… Seretan bersambung semula. Perlahan. Menjauh sejengkal. Kemudian senyap lagi—tepat di bawah.

Belum sempat nenek bangun untuk menggelapkan tingkap, bunyi itu datang—tok… tok… tok-tok?

Seolah-olah mengetuk pintu, sopan, ingin bertanya..

Hening.

Tok… tok… tok-tok-tok!?—kali ini lebih mendesak.

“Jangan menyahut, jangan menyeru,” bibir nenek membentuk kata. “Malam begini, yang menjawab bukan manusia.”

Adi mengangkat kepala sedikit—hendak memandang nenek—dan beku. Di tepi bingkai jendela, sesuatu muncul perlahan. Bukan manusia. Sesungut menguji udara. Mata hitam sebesar penumbuk—kosong, tanpa perasaan—memandang masuk.

Klik. Lampu dalam pondok padam total. Dari luar, kaca menjadi cermin gelap—tiada apa terlihat. Dari dalam, segala di luar terlukis jelas.

Nenek tidak bergerak. Air matanya berkaca, tidak tumpah. Jarinya menggenggam alat kecil.

Di bawah lantai kaca, alam bergolak. Di tingkap, sesuatu merapatkan muka; setiap hela nafasnya meninggalkan embun pada kaca. Mimpi ngeri itu bernafas hanya seinci dari mereka.

Seluruh pondok tinggi itu menunggu—cukup satu silap kecil, satu hembusan terlalu panjang—untuk mengajar manusia erti senyap.

Dari atas kanopi, kelihatan bukan satu tetapi ratusan pondok tergantung yang serupa—nasib yang sama: siang menghadapi kawanan haiwan dan semburan panas belalang; malam tergantung di puncak pokok, diintai oleh mimpi ngeri yang memanjat.

Flora memihak, fauna menolak. Entah bagaimana, kini manusia dan haiwan saling memburu.

Tiada siapa mampu jelaskan. Tiada siaran berita yang membenarkan. Namun semua orang tahu:

_Kod alam sudah berubah._

—----------------------------------------------------

Di tengah dunia lama pula… masih berdenyut satu bangunan purba: Jantung Dunia

Pusat kawalan Sistem yang kononnya telah wujud sejak ribuan tahun, memegang kuasa mutlak ke atas seluruh benua. Tidak satu pun sistem kritikal yang bebas dari cengkamannya: daripada aliran kewangan, gaji sektor awam,  sehinggalah ke pendidikan. Jantung Dunia menyusup ke setiap dan lapisan masyarakat dengan rangkaian pekerja khas dan agen operasinya sendiri. Entiti yang menggerakkan kakitangan terlatih di seluruh dunia—dari bilik mesyuarat korporat hingga ke lorong belakang yang gelap—melaksana arahan rahsia yang tidak pernah dicatat dalam protokol awam.  Jarang pernah bercakap. Atau beri isyarat secara langsung. Tapi semua ekspedisi, semua peta dan satelit, masih menggunakan petunjuk dari sistemnya yang kabur.

Mereka kata... bila dunia benar-benar bersedia, jantung itu akan “membuka jalan baru ke bintang”.

Tapi untuk apa?

Belum ada yang tahu

Ketika itu juga, sekumpulan pemuda bersama seorang lelaki tua, yang menjadi kebiasaan bagi mereka memburu untuk bekalan daging liar.

Tapi mereka sepatutnya hanya pergi sejauh pinggir Zon Hijau. Kawasan memburu untuk pemula, diselenggara pihak wewenang oleh pusat penyelarasan. Tapi realiti di hadapan mereka jauh berbeza.

“Zon Hijau kepala otak!” jerkah Jejoi, menampar satelit hologram yang dipancarkan dari peranti taktikalnya. Peta berkelip-kelip. Lokasi mereka tiada sambungan. Koordinat hilang. Kompas pula berpusing-pusing seperti dirasuk.

Di sekeliling, hutan yang aneh terbentang. Warna-warna tidak seperti biasa. Daun-daun tumbuh dalam lapisan spiral, dan tanah berbunyi halus setiap kali dipijak — seakan berdengung di bawah tapak kasut.

“Jangan panik,” kata Rehan, menarik nafas. Dia pemimpin kumpulan. Umurnya baru 22, tapi sudah dua musim ikut ekspedisi rasmi. Baru tamat pengajian dari universiti dalam kota. Namun, tanpa kabel dengan golongan elit, peluang kerja di sektor teknologi hampir tertutup—membuatkan dia memilih jalan sebagai pemburu di luar tembok, di mana keberanian lebih bernilai daripada sijil.

“Kita patah balik. Tengok matahari. Agak je arah.”

Belum sempat mereka gerak, sekawan gagak hitam meluncur rendah dari atas pohon. Terlalu rendah. Bunyi kepakannya seperti pisau nipis menebas udara.

“S**al—tiarap!” jerit Rehan.

Gagak pertama menyambar topi Zeq, yang terbang tercampak. Yang kedua menyusup ke arah tengkuk Jejoi, namun peluru plasma kecil dari pistol tangan Rehan meletupkan badannya jadi kabus hitam di udara.

“AKU CAKAP DAH! ZON KUNING!” Zeq menjerit. Dia pelatih termuda — baru dua minggu lulus kursus survival — dan kini dia menggigil sambil mencabut bulu gagak yang menempel di bajunya.

Tiba-tiba, tanah bergetar. Bukan dari kaki manusia. Dari sesuatu yang jauh lebih berat… dan banyak.

Lembu.

Mereka datang dari celah semak, satu demi satu. Badan berkilat seperti besi yang dilumur lumpur. Mata kuning pekat menyala, dan tanduk bercabang tiga. Gerakan mereka perlahan pada mulanya — seakan mencabar.

Rehan memberi isyarat tangan: diam. Orang tua yang bersama mereka hanya berdoa dan menyeru nama ‘raja bomoh’ tapi Zeq menegur ; “Lagenda hutan pon takkan datang waktu macam ni!” sambil melangkah ke belakang; meninggalkan segala yang dibawanya.

Senapang Zeq terhempas ke tanah

BUPP!

Gema kecil itu cukup. Satu ekor lembu menguak, dan segalanya jadi mimpi buruk.

“LARI!!!” jerit Rehan.

Mereka bercerai-lari — orang tua itu menghilang ke lembah, empat pemuda itu pula ke arah batu besar, meyelit di celah pokok menjalar. Gagak-gagak kembali turun dari langit, kini lebih banyak, mencakar sambil memekik dengan bunyi serak tajam.

Rehan berlari menunduk, memegang pistol dengan kedua tangan. Dia menoleh ke belakang — seekor lembu sudah menyondol pohon, meranapkan batangnya sehingga rebah. Tanah gegar kuat.

Di depannya, Jejoi hampir jatuh ke dalam longkang hutan. Rehan capai tangan Jejoi dan tarik kuat. “Kau okay?!”

“Belum mati. Tapi kaki aku—”

“Lupakan. Kau nak mati kat sini?”

Gagak menyambar lagi. Rehan melepaskan dua das tembakan — satu terkena sayap gagak, satu lagi meletupkan kepala lembu kedua yang terlalu hampir.

Darah hitam meleleh ke tanah. Tapi tidak lama. Tanah itu seakan menyerapnya. Seolah-olah bumi mahu segala jejak keganasan ini dilenyapkan secepat mungkin.

Zeq pula menjerit dari arah kanan, “ADA GUA! SINI!! CEPAT!!”

Tanpa fikir panjang, Rehan, Jejoi dan seorang lagi, Kaz, melompat ke arah suara Zeq. Gua kecil terbuka di celah dinding tanah, dilitupi akar dan kabus.

Mereka masuk serentak.

Gelap. Basah. Senyap.

Di luar, gagak-gagak mengelilingi pintu masuk. Tapi mereka tidak masuk. Hanya terbang bulat sambil memekik. Lembu-lembu pula berhenti, berdiri berjauhan seperti tidak mahu mendekati gua.

“Kenapa... Kenapa diorang tak kejar kita? Diorang takut kita ke?” bisik Jejoi.

Rehan senyum nipis, menarik nafas, walau peluh membasahi muka.

“Mungkin tempat ni yang mereka takut”

Hari pertama, mereka duduk diam. Tiada siapa bercakap lebih daripada dua ayat. Nafas masing-masing kedengaran, bergema di dinding batu basah. Cahaya dari jam taktikal Rehan semakin suram — tenaga tinggal 32%. Mereka tak mahu guna mod lampu suluh penuh, takut menarik perhatian benda lain.

Hari kedua, bunyi itu datang.

Ia bukan suara. Bukan desiran angin. Tapi denyutan — macam nadi yang sangat perlahan, tapi mendalam. Bergema di seluruh ruang gua. Seolah-olah gua itu sendiri sedang bernafas.

“Kau dengar?” tanya Zeq perlahan, matanya merah, serabut.

“Dari tadi aku dengar. Tapi aku harap aku halusinasi je,” balas Kaz. Suaranya kasar. Tekanan mula meretakkan tenangnya.

Rehan duduk paling hampir dengan pintu masuk. Dia tidak tidur sejak malam semalam. Matanya lebam. Tapi tangannya masih pegang pistol.

Jejoi pula menggenggam batu sebesar kepala penumbuk, sebagai senjata gantian. Dia fikir itu akan buat haiwan takut kepadanya nanti.

“Bunyi tu makin dekat…” Zeq menekup telinga ke dinding gua. “Macam… ada benda besar, perlahan..macam ulat?”

Rehan ketap gigi. “Dengar sini. Kita tak tahu kedalaman atau apa yang ada dalam gua ni. Tapi kita tahu apa yang tunggu kat luar. Kalau keluar — jelas kena sondol. Kalau ke dalam — mungkin tak keluar lagi. Jelas tak?”

Tapi kata-kata itu bukan arahan. Ia umpama ratapan orang yang tak tahu nak buat pilihan.

Kaz mengeluh, lalu bangkit, berjalan dua langkah ke arah lorong gelap di belakang mereka. Dinding semakin sempit, tapi ada celah seakan rekahan semula jadi. “Kita tak boleh duduk diam je, Rehan. Dua hari dah. Kita takkan hidup lama tanpa air atau kit perubatan yang cukup. Kau nak tunggu sampai siapa mati dulu baru kau nak pilih arah?”

“Kau nak masuk perut bumi tanpa peta, tanpa senjata penuh, tanpa apa-apa?”

“Sama macam kita lari dari lembu dan gagak dua hari lepas. Kita tak ada pilihan masa tu. Sekarang pun sama.”

Zeq duduk bersila, cuba tenangkan nafas. Dia letak dua jari di dada sendiri. “Aku tak kisah. Janji jangan keluar. Aku lebih rela mati dalam gua ni dari kena cakar gagak lagi.”

Jejoi geleng. “Tapi kalau gua ni hidup, macam… benda hidup, kita takkan selamat lama. Dia sedang telan kita.”

Tiada siapa balas. Hanya bunyi ‘degup’ perlahan dari celah-celah rekahan gua. Tak tentu masa. Tapi cukup untuk buat dada rasa sempit.

Jam Rehan berbunyi pendek. Tenaga tinggal 7%.

Kaz bersandar ke dinding. “Satu jam lagi. Kalau tiada siapa buat keputusan, aku masuk dulu.”

Jam Rehan mati.

Lampu terakhir dari paparan hologram padam tanpa suara. Kini gelap mutlak. Bukan seperti malam biasa — ini kegelapan yang menyekat fikiran.

“Kaz?” bisik Jejoi.

Tiada sahutan.

Mereka hanya dengar degup itu lagi — dum... dum... dum — seolah-olah ada sesuatu di bawah tanah sedang bergerak perlahan, besar dan penuh tujuan.

Kemudian, bunyi baru muncul. Bukan semula jadi.

Bukan air menitis.

Bukan haiwan.

Tapi... “keretak” logam bergesel dengan logam. Perlahan. Satu kali sahaja. Tapi jelas. Seperti ada engsel pintu lama yang dibuka perlahan-lahan di dalam gua itu.

Rehan pegang pistol walau tahu sudah tiada kuasa. Dia halakan ke kegelapan. Nafas dia berat. Jari bergetar.

Zeq menutup mukanya. Dia hampir menangis, tapi tiada siapa sempat pujuk.

Kaz melangkah perlahan ke depan. Dia yang paling hampir dengan rekahan sempit di hujung lorong gua.

“Benda tu... ada kat sini,” katanya sambil menunjuk ke depan. “Aku dengar dia hembus... betul-betul dari celah tu.”

Mereka semua berhimpit rapat. Kaz ambil keputusan — dia nyalakan obor mini dari survival kit. Api kecil. Cukup untuk terangkan ruang hadapan sejengkal demi sejengkal.

Apa yang muncul bukan raksasa. Bukan burung.

Tetapi tengkorak.

Tersandar di dinding. Separuh dalam lumpur. Di sebelahnya, topi keselamatan dengan lambang bulat samar. Tulang bahu yang reput. Dan serpihan logam seperti serpihan senjata lama.

“Ya Tuhan...” Zeq menekup mulut. “Ini... manusia?”

Kaz duduk perlahan, jari menggigil. “Ni... bukan tengkorak baru. Tengok calar kat tulang ni. Kuku. Paruh. Something cakar dia... sampai mati kat sini agaknya.”

Jejoi berpaling ke belakang. Gua kini terasa sempit.

Semua bunyi di luar sudah senyap. Tiada lembu. Tiada gagak. Tapi... kenapa tengkorak ini ada di sini?

Rehan tenung kepala tengkorak itu lama. Pandangan matanya kabur, tapi jiwanya lebih goyah.

“Aku tak rasa... kita orang pertama yang masuk sini.”

Kaz memegang serpihan logam dari lantai. Ia tertera nombor.

“4X-2-PAX”

Bunyi gegaran tiba-tiba datang lagi. Tapi kali ini lebih kuat. Tanah di bawah mereka bergetar pendek. Seolah-olah sesuatu diaktifkan — jauh di bawah.

Mereka berempat berdiri serentak.

Tiada siapa bersuara.

Ayat yang keluar ketika itu hanyalah pertanyaan “siapa rasa nak terkencing”

Tiada siapa berani buat keputusan.

Tapi semua tahu — gua ini bukan gua biasa.

Dan mereka... tidak bersendirian.

Kaz suluh dinding belakang tengkorak itu. Batu di situ berwarna lain — seperti terbakar atau terkena hentaman. Ada kesan serpihan tertanam di celah rekahan. Bila disentuh, ada karat — bukan karat air, tapi logam — seolah-olah dari pecahan peluru atau serpihan peranti letupan.

“Tempat ni pernah jadi medan tempur agaknya” bisik Kaz perlahan, lebih kepada dirinya sendiri.

Rehan tidak menyahut. Dia menunduk, menarik cebisan kain yang separuh reput, terlekat di sebatang tulang. Coraknya masih kelihatan — corak taktikal. Corak milik unit ekspedisi. Tapi bukan logo pasukan yang mereka kenal.

Jejoi tiba-tiba berkata, “Darah... aku rasa darah.”

Semua menoleh.

Di sisi kanan gua, di bawah satu susunan batu seperti altar semula jadi, ada takungan cairan gelap. Ia sudah kering dan menebal. Tapi baunya tengik, menyucuk hidung. Campuran antara besi dan reput. Dan sesuatu yang lebih tua… seperti bau rahsia yang dikhianati.

Zeq mual. Dia berpaling dan muntah angin ke dalam sudut gua. Tiada yang marah. Tiada yang cakap apa-apa.

“Tempat ni pernah…,” Kaz tak habis ayat. Dia terduduk semula, lutut menggigil perlahan.

Bunyi degupan bawah tanah datang lagi. Tapi kali ini bukan setempat. Ia seakan bergerak dari kiri ke kanan, perlahan, seperti sesuatu yang besar sedang memusingkan tubuhnya jauh di perut bumi.

Kemudian, udara berubah. Dingin. Terlalu dingin untuk kawasan tropika. Nafas mereka mula berasap walau tiada angin.

Rehan memandang ke atas. Lorong gua sempit itu bukan hanya satu. Ada tiga cabang lain, semuanya gelap. Salah satu daripadanya kini menghembuskan wap kabus putih perlahan-lahan, seperti paru-paru gua sedang bersenam selepas tidur panjang.

Di salah satu dinding, Jejoi terlihat ukiran aneh — bukan tulisan, tapi calitan tergesa-gesa seperti cop tangan manusia, disapu dengan sesuatu berwarna merah tua. Tapi bila disentuh, ia keras — bukan cat, tapi seperti lelehan logam beku.

Zeq memegang kepala. “Tempat ni... buat aku rasa sesak. Serius. Macam... ada kematian yang tak sempat menjerit.”

Mereka berempat termenung dalam senyap.

Empat manusia.

Empat cahaya kecil dalam kegelapan yang seperti hidup.

Dan di sekeliling mereka, gua ini masih menyimpan suara orang yang pernah dibungkam — bukan oleh haiwan, tapi oleh manusia yang sama tamaknya dengan mereka yang di luar.

Dari satu lorong paling gelap, bunyi seperti gigi logam menggesel perlahan mula kedengaran.

Klik. Klik. Klik.

Rehan bangkit berdiri. Tangannya menggenggam pistol mati.

“Esok pagi... kita kena pilih jalan. Tapi malam ni... kita berjaga.”

Matahari sudah naik di luar — tapi tiada siapa mahu keluar.

Rehan duduk di hadapan lorong tengah, tempat wap sejuk masih keluar perlahan. Dia temui satu kotak logam kecil — tersembunyi di balik batu besar. Di atasnya, cap tangan dan logo ekspedisi lama, kabur tetapi masih boleh dikenali: Unit Penyelamat Benua Tengah (UPBC) — satu pasukan yang sepatutnya telah terhapus lebih dua dekad lepas.

Kotak itu berbunyi pendek bila dibuka. Tiada letupan. Tiada jebakan. Hanya bunyi "Klik..." dan paparan hologram kecil timbul — paparan usang, tapi masih hidup. Satu paparan auto-log aktif sendiri, dan memainkan semula rakaman audio yang penuh noise:

“...log ke-117. Mereka datang semula malam tadi. Bukan haiwan liar, bukan mutan. Tapi orang. Entah rahsia Log kami bocor, atau mereka tahu tempat ini ada tenaga bersih dan sistem penapis air. Kami cuba runding. Tapi tembakan bermula sebelum sempat siapa-siapa angkat tangan…”

Kaz menunduk. Zeq menutup telinga. Jejoi hanya renung kosong ke tanah.

Rakaman terputus.

Di dinding lorong yang sama, Jejoi menemui susunan tiub dan kabel, seakan enjin lama yang dimatikan. Debu tebal meliputi suis dan port kuasa, tapi bentuknya terlalu kemas — ini bukan gua biasa. Ini bilik mesin.

“Ada sistem lama kat sini,” katanya perlahan. “Mungkin sebab tu haiwan tak masuk. Mungkin sebab benda macam gelombang atau medan?.”

Zeq berjalan menghampiri bahagian dinding yang hangus. Di situ ada kesan letupan. Bukan sembarangan letupan — kecil, tertumpu. Seperti serangan dalam jarak dekat.

Berdekatan, tengkorak ketiga dijumpai — masih lengkap, duduk bersila, memegang serpihan logam yang kelihatan seperti… peranti tenaga.

Di bawahnya: nota kertas. Tulisan tangan. Hampir reput. Tapi masih terbaca.

“Kami tak tamak. Kami hanya mahu hidup. Tapi bila makanan tak lagi jadi rebutan, kuasa jadi benda terakhir yang manusia mahu simpan sendiri.”

“Sumber sudah tak jadi isu. Tapi dominasi masih jadi virus yang tiada ubat sembuhnya.”

Kaz duduk perlahan. Dia menggeleng perlahan.

“Jadi... mereka bukan mati sebab haiwan. Tapi sebab manusia.”

Rehan menyambung, suaranya perlahan tapi tajam.

“Dan semua ini berlaku masa dunia paling subur. Masa semua benda tumbuh sendiri. Tapi tetap ada yang sanggup bunuh — bukan sebab lapar. Tapi sebab kuasa.”

Tiada siapa balas. Hanya degupan perlahan dari sistem lama bawah tanah — mungkin reaktor kecil yang masih hidup, menjaga gua ini dari gangguan luar.

Tiba-tiba, lampu kecil berkelip di sudut bilik. Tulisan digital muncul:

“PENGESAN GENETIK DILULUSKAN — AKSES PEMULIHAN AWAL DIIZINKAN.”

Zeq terkedu. “Apa tu maksudnya?”

Rehan berdiri. “Aku tak tahu. Tapi ini bukan tempat buangan. Ini tempat terakhir  untuk orang yang pernah waras.”

Kaz menambah, “Aku rasa kita tengah lihat benda yang dunia luar cuba kuburkan.”

Di luar gua.

"KUNGGG! PLAK! PLAKK!!"

Bunyi dentuman yang kuat memecah kesunyian hutan. Pintu gua telah ditutup rapat; sama ada oleh besi tebal atau batu besar, mereka tidak mampu memeriksa. Mereka hanya dapat melihat dan mendengar dari kejauhan.

Kesunyian kembali datang, diselang-seli bunyi sayap yang menghampiri. Seekor burung gagak hinggap di atas batu besar, tepat di hadapan celah pintu yang tertutup itu. Ia memandang ke arah gua seketika—seolah-olah menjadi saksi—sebelum ia terbang pergi, meninggalkan mereka dalam tanda tanya.

Dan buat pertama kali — Rehan rasa… mereka bukan lagi diburu.

Tapi dipilih.. untuk tahu kebenaran sebelum mati datang menjemput.

Rehan mula memaksa senyum dan bernada putus asa “kita sudah tamat”..

Dalam hening, selepas Rehan dan kumpulan mula menyiapkan kawasan gua untuk bermalam, satu isyarat tipis meluncur melalui sistem lama — tidak dengan bunyi, tidak dengan cahaya — hanya denyutan elektrik dalam kabel besi purba yang tertanam jauh di dinding batu.

Di dalam rongga logam yang tidak disentuh sejak dua dekad lalu, satu sistem Sistem tua, ringan, tapi masih utuh... bangun perlahan.

Paparan skrip lama terbuka:

> » Sistem Aktif

» Mengesan Kehadiran Biometrik Baharu

» Protokol 4.2–PAX Dihidupkan

» MENCARI MENARA TERDEKAT. SEDANG MENCARI…

Di atas gunung jauh dari situ, di balik tembok medan tenaga biru, satu terminal kecil berkelip.

Di sebuah bilik pusat kawalan — ditinggalkan separuh bertugas — seorang pengawal muda melihat paparan merah.

> “Ketua... kita ada pergerakan dari Zon Kuning. Lokasi dengan kod 4.2 aktif semula.”


BAB 2:  KUNCI DUA DUNIA

Kota utama dua tingkat yang menjulang di tengah benua — siluetnya seperti menara-menara kaca berkilauan yang mencakar langit ungu. Dinding-dindingnya berdengung perlahan, bertenaga dari jantung Sistem pusat, dan dijaga oleh medan tenaga statik yang tak dapat ditembusi oleh burung.

Itulah Kota Pusat, Negara Pertama.

Di Kota Pusat, pagi berjalan lancar. Pintu kaca berbunyi ‘bip’ apabila kad disentuh; meja sarapan sudah tersusun—roti putih, mentega, buah segar, keju sintetik, hirisan daging, dan semangkuk sup krim.

Tapi yang paling dekat dengan bahaya bukan orang kota.

Waktu petang, ada juga orang kota turun ke kawasan luar tembok—sekadar ambil angin. Mereka imbas pas hadang (macam tol); pintu terbuka, dan mereka singgah di gerai atau restoran mewah milik orang kota di pinggir Rumah Terlindung.

Kalau ada daging segar hari itu, mereka bayar, selfie, dan makan di situ—pengalaman untuk mereka; rezeki tunai untuk orang yang di luar tembok.

Di Rumah Terlindung, kerja luar pagar ada risikonya. Perangkap kecil tak selalu mengena.

Bila mengena, potongan baik selalunya dijual untuk tampung permit dan cukai tinggi; sebab itu daging jarang berada di meja sendiri. Kebanyakan keluarga pilih hasil tumbuhan dan bijirin—kenyang, tak menekan poket.

Orang Rumah Terlindung jarang masuk kota; selain harga barang, pas hadang di pintu masuk pun berbayar. Malah, untuk barangan istimewa seperti rempah, para pengawal yang bertugas di penghadang tidak akan melepaskan sesiapa tanpa mengenakan 'cukai rempah'—duit kopi yang diambil di bawah meja. Bayaran tidak rasmi untuk "melancarkan urusan".

Ramai kekal di kawasan sendiri—esok sambung kerja, cukup sekadar tenang.

Mereka tinggal di luar temboknya, di kawasan yang orang dalam kota panggil dengan pelbagai nama: pinggiran, kawasan luar, zon abu-abu. Tapi bagi penduduk di situ — ia ada satu nama sahaja: Kediaman Terlindung.

Nama itu penuh ironi. Kerana satu-satunya yang “melindungi” mereka hanyalah pagar kayu, dirantai dan diikat bertali. Tiada medan tenaga. Tiada senjata automatik. Hanya menara kecil kayu yang kebiasaannya dijaga oleh pemburu tua dan pengintip sambilan.

Di sinilah segala hasil buruan dihimpunkan. Daging makhluk liar, kulit. Sesekali, sampel haiwan mutasi atau tulang yang harus dibersihkan sebelum  dibawa masuk ke dalam sistem kota.

Terdapat lebih ribuan pondok di kawasan Kediaman Terlindung. Dibina dari kayu keras, logam buruk, atau serpihan dinding kota yang runtuh. Hanya kediaman orang elit dari dalam kota saja yang dipasak dengan logam berkilauan, mereka kerap singgah di ‘rumah kedua’ sekali sekala untuk ‘makan mewah’ dan berbisnes. Di lorong utamanya, terdapat satu medan terbuka — Pasar Buruan — tempat darah mengalir seperti hujan dan bau bangkai tidak pernah hilang sepenuhnya.

Setiap malam, pelita gantung menyala samar, dan sesiapa yang berada di luar pagar selepas jam 23:00 akan dianggap “sudah dipilih oleh alam”.

Di sinilah manusia masih berburu. Masih merangkak pulang dengan kaki berdarah. Masih mencari makna hidup di antara kekalutan biologi dan keganasan makhluk luar.

Orang  yang melanggar peraturan kota — mereka akan didesak pindah ke Kediaman Terlindung. Sebagai hukuman. Tapi secara rasmi, ia dipanggil “penempatan kerja luar.”

Di satu hujung kampung kayu itu, seorang pemburu tua sedang memerhati langit. Di bahunya — luka lama. Di matanya — memori kawan-kawan yang tidak kembali.

“Kota perlukan kita, tapi tak nak tengok muka kita,” katanya kepada anak buah barunya, yang hanya mengangguk perlahan.

Di satu sudut pertengahan Kota Pusat dan Kediaman Terlindung, sekumpulan pasukan taktikal sedang bersiap.

Langkah mereka seragam. Lapan pasang kasut taktikal mencecah permukaan platform keluli Kediaman Terlindung dengan bunyi ketak yang mantap dan berirama.

Skuad ini bukan pasukan biasa. Mereka dikenali sebagai Gamma-x — skuad pemburu bersijil merah, unit kendalian Jantung Dunia dengan pangkat tertinggi di Kota Pusat. Dikenali kerana kecekapan, disiplin, dan lesen untuk membunuh sesiapa sahaja tanpa perlu sebab atau izin.

Mereka bergerak tanpa banyak bicara. Seorang mengelap visor keemasan. Seorang lagi mengikat kembali harness pelancar mikro. Ketua mereka — Danta — lelaki tinggi berbadan keras, berambut perang kelabu seperti perak terbakar — hanya memerhati dari tepi pintu hangar.

Tiga buah motosikal berat disusun. Satu hoverpod bersenjata ringan menunggu di belakang. Drone pengintip sudah berlegar atas kepala, menghantar isyarat merah kepada panel logistik.

“Status lengkap,” kata seorang wanita muda dalam skuad, menyapa Danta sambil menyandang senapang bionik. Namanya Kia, paling muda tetapi paling tajam.

Danta hanya angguk. Matanya tak berkelip dari satu paparan kecil holografik di lengannya.

ISYARAT DITERIMA – KOORDINAT ‘LOKASI-42’ SIFIR: KOD MERAH - MOD  SENYAP

Dia tutup paparan itu sebelum sesiapa nampak.

Di sekeliling, para penduduk Kediaman Terlindung memerhati. Anak-anak kecil yang bermain di kawasan bengkel berhenti menari. Seorang ibu menolak anaknya ke dalam pondok. Seorang lelaki tua menunduk dalam hormat.

Skuad  ini bukan sahaja elit. Mereka juga simbol kekuatan manusia yang belum hancur. Setiap kali mereka melangkah keluar — mereka bawa harapan, walau tiada siapa berani menyuarakannya.

Di sudut padang terbuka, pembesar suara berbunyi. Bunyi pendek, kemudian senyap. Semua orang berhenti.

Danta naik satu langkah ke atas kontena keluli. Nafasnya panjang.

Dia mendongak, dan teriak sekuat hati:

"KALI INI KITA JARAH MAKAM PULA!-JANGAN LEWATKAN HIBURAN DI SINI!!..."

Skuad Gamma bersorak seperti binatang buas dibebaskan dari sangkar.

Tiada siapa tahu maksud itu. Tiada siapa tahu ke mana mereka pergi. Tapi peralatan canggih mereka banyak simbol-simbol haiwan mutasi.

Kemudian seluruh kawasan Kediaman Terlindung berdiri menonton mereka meninggalkan pagar kayu, meluncur ke hutan liar dalam formasi ‘V’.

Tayar-tayar hibrid membelah tanah basah dengan suara rendah yang dalam. Enam anggota Gamma meluncur laju dalam formasi panah — tiga motosikal berat di hadapan, satu hoverpod di belakang sebagai pusat arahan mudah alih, dan dua ‘runners’ di sisi, bersenjata ringan tapi berpakaian lengkap armor bionik kelabu-emas.

Mereka tidak bercakap.

Komunikasi mereka terus melalui isyarat retina dan ketukan saraf. Topi keledar mereka menyatu dengan sistem saraf tulang belakang, setiap pergerakan dikira. Mereka bukan manusia biasa. Mereka dilatih untuk mematikan emosi semasa misi, menghidupkan hanya logik dan naluri peperangan.

📡 “Jarak ke titik koordinat: 42.7km.” 📡 “Gangguan minimum. Permukaan stabil. Isyarat gangguan elektromagnetik semakin lemah.” 📡 “Pecutan dibenarkan.”

Dalam satu gerakan, mereka semua menekan tombol merah pada bar hendal. Bunyi mendadak — “VRRRRM—!” Enjin plasma aktif. Motosikal mereka terangkat sedikit dari tanah, meluncur seolah-olah tiada geseran. Tanah kering, debu naik seperti kabus tebal di belakang.

📡 “Imbasan seismik: tiada pergerakan berat dalam radius 2km.” 📡 “Belum tanda makhluk.” 📡 “Teruskan pecutan.”

Ketua skuad, Danta, berada paling depan. Visornya menunjukkan suhu, kelembapan, tekanan tanah, bentuk muka bumi — semuanya ditayangkan langsung ke dalam matanya. Tapi di tengah semua itu, ada satu data yang dia tak pandang — Kadar Hayat Pasukan: 100%.

Sebab dia tahu. Mereka tak akan mati mudah.

Di belakangnya, Kia —salah seorang dari dua penembak jarak jauh skuad — memegang senapang elektromagnetik dengan badan stabil sepenuhnya walaupun kenderaan bergoyang. Setiap 2 minit, dia menoleh ke belakang dan ke sisi — rutin. Bukan sebab takut. Tapi sebab itu cara dia mengira masa. Dua minit, satu pandangan. Empat minit, satu nafas.

Di dalam hoverpod, dua anggota bertopeng penuh sedang menyelaraskan paparan peta besar.

“Struktur bawah tanah dikesan. Ada kerangka logam dalam batu.” “Danta perlu tahu.”

📡 “Ketua, pengesanan awal struktur bawah tanah.” 📡 “Mungkin sisa tapak perlindungan lama.”

Danta hanya sahut dengan satu jentik jari. Sistem pusat menyimpan arahan itu sebagai ‘lalai’..

Mereka bukan skuad peninjau.

Mereka bukan skuad penyelamat.

Namun mereka kelihatan seakan skuad gagah pahlawan nasional — unit yang selalu dihantar ke tempat yang terlalu sunyi… dan ada kuku yang ingin mencengkam.

Mereka pernah hadapi ratusan amukan haiwan seperti beruang dan seladang dalam satu masa . Mereka pernah bunuh haiwan mutan yang sudah kehilangan deria takut. Mereka pernah keluar dari Zon Merah ketika pasukan lain terbakar hangus di darat dan di langit.

Sekarang mereka bergerak ke sesuatu yang tiada nama dalam sistem.

Langit semakin gelap. Kabus biru tipis mulai muncul. Di ufuk jauh, siluet gunung batu dan pokok-pokok berselirat muncul.

Mereka berlalu pergi meninggalkan ‘sarang bawah tanah tersebut’.

Malam di luar kubu bukan gelap biasa. Ia pekat — seperti langit ditarik turun menindih bumi.

Kabus biru yang tadi hanya setinggi lutut, kini sudah melitupi separuh betis. Ia mengalir perlahan di antara batu dan akar, seolah-olah mencari mangsa yang bernafas terlalu bising.

Skuad Gamma berkhemah berhampiran lereng batu separuh runtuh, tempat tinggi yang memberi sedikit kelebihan visual ke sekeliling. Mereka tak nyalakan unggun api. Hanya obor plasma mini yang ditanam ke tanah, mengeluarkan cahaya biru pekat berbentuk kon — cukup untuk lihat wajah satu sama lain, tapi tak bocor keluar dari perimeter.

Mereka berhenti seketika untuk berehat selama satu jam di kawasan khemah sementara. Seorang anggota skuad duduk bersila, mata terpejam rapat, tangan diletak di lutut seolah-olah sedang bertapa. Apabila salah seorang bertanya apa yang dia buat, dia menjawab dengan serius, katanya sedang ‘bersatu dengan alam’ supaya deria dapat kesan bahaya lebih cepat dari mesin yang ada. Semua hanya mengangguk, pura-pura faham. Beberapa minit kemudian, seorang anggota skuad mematikan mesin perimeter dan berkata

“Kalau kau boleh buat, kita tak perlu harap perimeter ni lagi”..

Si ‘pertapa’ itu tiba-tiba melompat bangun, berlari laju menghidupkan semula alat tersebut sambil menjerit, “Jangan main-main! Aku baru belajar benda ni, beb!” Suasana yang tegang bertukar jadi gelak seketika, sebelum mereka kembali bersiap untuk bergerak.

Hoverpod disandarkan ke batu besar. Senjata dibersih, log dibaiki, sistem diimbas. Tapi kini bukan masa kerja teknikal.

“Pengesanan biosign sifar dalam lingkungan dua klik. Tiada organisma, tiada pergerakan mikro. Zon steril.”

Setelah mereka memastikan lingkungan mereka selamat, kini mereka mula untuk membuat keputusan

“Jarak ke sasaran tinggal 12 kilometer,” Kia bersuara pertama, suaranya tenang seperti biasa. “Tapi kita di pinggir Zon Merah. Kalau ikut jalan keliling — tambah 40km lagi. Tapi jauh dari kawasan bersarang.”

“Dan kalau terus?” tanya seorang lagi, Taju, pakar survival dan pengesan medan.

“Terus maksudnya... kita lalu tepi sarang. Tak masuk, tapi tepi. Risiko tetap ada.”

Danta menunduk, memandang peta tiga dimensi di gelang hologramnya. Data dari drone tadi menunjukkan tiga titik panas di sepanjang zon sempadan — tak pasti haiwan, tak pasti haba dari tanah.

Dia pandang semua.

“Kita pernah lalu Zon Merah sebelum ni,” katanya perlahan. “Tapi kali ni medan berubah. Tiada jaminan makhluk atau haiwan dalam tu tak kesan kehadiran kita”

“Kalau kita elak,” sambung Tajul, “kita mungkin sampai lewat... dan kehilangan sasaran.”

Kia angkat kepala. Matanya redup di bawah visor yang terbuka separuh.

“Fokus, tidak ada sasaran kali ni.”

Taju diam. Danta tunduk sekejap.

Malam terlalu senyap.

Dari jauh, bunyi seakan desiran daun — tapi tak ada daun di kawasan ini. Hanya batu, tanah keras, dan akar beku. Bunyi itu lalu, kemudian hilang.

“Apa keputusan?” tanya seorang lagi — Rina — pakar strategi medan.

Danta pandang langit gelap.

“Kalau ikut hati aku, kita keliling. Tapi masa tak izinkan.”

Dia pandang Kia.

“Pendapat?”

Kia hening seketika.

“Jalan jauh cuma selamat untuk kita, untuk sasaran? Maaf…Maaf.., bukan sasaran..”

Danta pandang langit gelap. Dia menekan satu butang.

📡 “Semua unit, tukar protokol. Lalui Zon Merah. Kekalkan mod mendap 80 peratus.”

📡 “Aktifkan nullchip..”

Gerakan serentak: setiap anggota memasukkan kod pendek di skrin kecil lengan mereka lalu nullchip di tulang belakang mereka menyala dan bersambung dengan lampu di belakang suit. Lampu biru menyala, berkelip setiap saat. Nafas mereka jadi perlahan, tatapan kosong, dan segala riak wajah lenyap.

Suara Kia masuk ke talian dalaman, pendek dan tajam:

Semua berdiri serentak. Lampu padam. Senjata dikunci. Perjalanan akan bermula semula — dalam gelap, di pinggir neraka dunia

nullchip diaktifkan — HUD dalam visor menukar ton warna

Kemudian… getaran kecil terasa di tapak but. Mula-mula seperti gema jauh, sukar dipastikan arah.

Kia angkat tangan — isyarat berhenti. Hampir semua menunduk, dan telinga hampir ke tanah.

Getaran itu bertukar jadi irama berat… thum… thum… thum… — perlahan tapi padat, seperti sesuatu yang besar mengukur setiap langkahnya.

HUD mereka mula memaparkan distorsi bunyi bawah 30Hz. nullchip menyesuaikan modulasi, mematikan bacaan sekunder untuk beri tumpuan pada gelombang itu.

Belum sempat Rina hidupkan semula perimeter, tiba tiba langkah berat itu muncul perlahan. Tidak laju, tapi cukup untuk buat tanah terasa seperti bergetar dari dalam.

“Tu... apa tu?” bisik Rina. Nadanya pecah, seperti suara yang merasakan ajal sedang menghendap.

Kabut semakin menipis di satu arah. Bayang besar muncul — tinggi lebih tiga meter, kulit kelabu keras, separuh melepuh, separuh mengelupas. Urat biru timbul di sekujur tubuh. Belalai panjang berlumuran lumpur. Satu gadingnya patah. Yang satu lagi — masih cukup panjang untuk menebuk dinding satu pemeluk daging segar.

Seekor gajah.

Tapi ini bukan gajah.

Telinganya koyak. Matanya merah urat, putih seperti buta. Nafasnya berat — tapi tidak putus. Ia menyeret kakinya seperti membawa sejarah yang tidak mahu dilupakan.

Gajah itu angkat kepala.

DOOMMM!

Hentakan kaki kanannya menghentam bumi. Gelombang udara menumbangkan khemah, menjatuhkan dua drone. Kabus tercarik. Batu berderai.

Taju cuba bergerak ke sisi, membuka ruang — tapi gajah itu menghayun belalai, menyodok tanah hingga tubuh Tajul terangkat ke udara dan terhempas kembali ke tanah dengan bunyi yang keras dan berat. Dia tidak bangun lagi.

“POSISI BAWAH!” jerit Danta, berdarah di sisi kepala.

Di kiri, gerombolan rusa datang serentak. Di belakang, khinzir menyondol dalam diam — bukan memekik, tapi mengejar seperti mesin. Tiada bunyi. Tiada rasa takut.

Kia meniarap, melepaskan tembakan plasma satu demi satu. Sasaran mengenai kepala — tapi tidak satu pun jatuh serta-merta. Tubuh-tubuh haiwan itu terseret sebelum rebah. Bukan kerana sakit — tapi kerana rosak.

Hoverpod meletup di sisi kanan. Suaranya memekakkan. Rin terpelanting dari tempat berlindung. Bahunya terhentak ke tanah.

Danta cuba melangkah ke depan, tapi serpihan batu menghentam kakinya. Dia jatuh separuh lutut.

Kia berdiri, seorang diri di hadapan. Senapangnya sudah kehabisan tenaga. Dia lemparkan ke tepi, buka topi keledar, dan pandang terus ke mata makhluk itu.

Gajah itu berhenti.

Sepuluh meter.

Tujuh.

Tiga.

Ia tunduk perlahan. Seperti mahu menghidu sesuatu.

Kia tidak gerak. Nafasnya pendek.

Lalu, gajah itu rempuh. Seluruh dunia seperti hening, dan cuma deruman rempuhan itu kedengaran — berat, menelan segala bunyi. Haruk pikuk, ada yang berteriak meminta arahan undur diri.

Bom cahaya hanya meredakan keadaan seketika. Segagah apa, mereka tahu mereka tidak sekelas gajah juga. Letupan dan tembakan berterusan.. dan berterusan.. Semakin bising dn juga semakin sayup. Tiba2, bom cahaya kedua yang lebih terang seolah olah semua yang ada di situ juga terpadam!!...

"KRAAANG!"

------------------------------------------------------

Di Kota Tengah pula, suasana dewan persidangan tegang. Paparan holografik di tengah bilik menunjukkan imej otak manusia dan haiwan liar — keduanya bercahaya di kawasan saraf emosi, bersambung seperti akar pohon tua.

“Penyakit bisikan kini disahkan menjangkiti lebih tiga peratus populasi,” kata seorang pakar neurologi, berdiri tegak. “Dan kini kita lihat corak sama mula menjalar ke dalam struktur otak makhluk bukan manusia.”

Seorang ahli biologi menyambung, matanya redup.

“Laporan dari zon luar: gajah menyerang pasukan bersenjata.  Jaringan telah terputus, kemungkinan tewas. Ia sejarah pertama dan mereka telah pun menjadi lagenda”

Pakar tertua di meja berkata perlahan:

“Tewas mengejut, kehilangan besar bagi kita semua. Gamma harus dikenang”

“Kita sangka haiwan bertindak kerana naluri. Tapi bagaimana kalau mereka sudah mula seperti.. menilai?”

Tiada yang menjawab.

Di paparan terakhir, seekor gajah muncul — iris matanya bersinar merah samar, dengan kawasan otaknya ditanda: pusat kawalan ancaman, kawalan memori trauma, dan satu titik baru yang belum dikenal pasti.

Pakar neurologi itu hanya berkata:

“Dendam. Ia bukan emosi semata-mata. Ia sudah berevolusi menjadi sistem”

------------------------------------------------------

Di tempat lain pula..

Gelap itu tak sama macam malam. Ia bernafas.

Udara lembap. Tanah sejuk. Dinding terasa dekat walaupun tak disentuh. Dalam ruang seperti perut bumi itu, hanya kedengaran satu perkara: nafas manusia.

Dan kemudian — datang bunyi lain.

DUMMM.

Dinding batu bergetar. Batu-batu kecil jatuh dari celah rekahan atas. Seseorang tersedak menahan panik. Seorang lagi merapat ke dinding.

DUMMM.

Lebih kuat. Kali ini kabus dari tanah bergerak, seperti ditolak tekanan dari luar.

Tak ada siapa bersuara. Mereka cuma diam, mata terbeliak, menunggu hentakan seterusnya.

DUMMMMMM—!!!

Tanah bergoyang sedikit. Debu gugur seperti hujan. Dari belakang salah satu lorong sempit, ada sesuatu cuba masuk.

Dan dalam gelap itu, lima bayang manusia berselindung di balik batu.

Tak jelas siapa mereka. Tapi mereka bukan askar. Bukan tentera. Mereka tak bersenjata.

Salah seorang duduk rapat ke dinding, menggenggam seketul logam kecil. Yang lain berdiri mengawal nafas sendiri. Mata mereka merah, tapi bukan kerana marah. Kerana tak cukup tidur.

KRRAAKKK—!!!

Pintu batu yang tertutup selama entah berapa lama, mula retak. Cahaya putih menusuk masuk dari celah. Kemudian — pecah sepenuhnya.

Satu hentakan terakhir — BOOM!

Batu meletup. Kabus tercarik. Dan dari lubang itu, masuk satu bayang — tinggi, bersenjata, berdiri tegak seperti perisai purba.

Satu demi satu, siluet masuk. Mereka memakai armor kelabu keemasan, calar dan berdarah, tapi tidak goyah.

Langkah mereka tidak berbunyi walau permukaan tidak rata. Mereka berdiri sejenak, menilai ruang, menilai isi.

“Lokasi stabil. Subjek dijumpai. Kawal perimeter.”

Satu drone kecil terbang dari bahu kiri lelaki pertama — menyebarkan cahaya putih membulat ke seluruh ruang gua.

Akhirnya terlihat.. Dinding batu. Akar tergantung. Kabus. Mayat haiwan reput. Dan empat bayang manusia berlindung… di sebalik batu.

Yang berdiri paling belakang — remaja lelaki berpakaian koyak. Tubuhnya lemah. Matanya keras. Tangannya masih menggenggam jam taktikal hitam yang tidak lagi berfungsi.

Rehan.

Skuad Gamma tidak berkata apa-apa.

Mereka hanya berdiri — seperti misi sudah selesai. Seperti semua ini… memang tujuan mereka sejak awal.

Rehan memandang mereka lama. Mulutnya separuh terbuka. Tapi dia tak keluarkan suara.

Kerana dalam hidupnya, ini kali pertama dia benar-benar tercengang diselamatkan


BAB 3:  BAYANGAN LAMA & BAHARU

Di sebelah tenggara Kediaman Terlindung, tersorok di celah pondok kayu berlapik zink lama, berdiri sebuah rumah kecil beratap rendah. Tiang rumah tak selari. Pagar kayu senget. Tapi bunga plastik di tingkap tersusun cantik, dan tiang pagar dicat separuh dengan warna biru pucat.

Itulah rumah Zola.

Di dalamnya, terdengar suara riuh pagi — bukan jeritan, tapi sejenis kekecohan yang hanya lahir dari keluarga yang terlalu rapat.

